Journalistiliiton puheenjohtaja Hanne Ahon mukaan Suomessa journalismissa on matalan kynnyksen kulttuuri: kaikkea saa kysyä. Kielletyt kysymykset ovat harvinaisia.

Viestintäpäällikkö Hanne Sjöholm selvitti Iltalehdelle myöhemmin, että al-Holiin liittyvien kysymysten kieltäminen liittyi rajalliseen aikaan. Kuvassa pääministeri Sanna Marin. Emilia Kangasluoma

Pääministeri Sanna Marin saapui EU:n huippukokoukseen Brysseliin, jossa vastassa oli tiedonjanoisten toimittajien lauma.

Suomalaistoimittajat olisivat halunneet kysyä al-Holin leirillä olevien suomalaisten tilanteesta, mutta siihen ei annettu mahdollisuutta. Marinin mukana oleva EU-asioiden viestintäpäällikkö Anne Sjöholm kielsi kysymykset aiheesta – kysymysten tuli koskea vain EU-kokousta.

Suomen Toimittajat ilman rajoja -järjestön puheenjohtaja Jarmo Mäkelän mukaan on harvinaista, että toimittajia kielletään kysymästä jostakin asiasta.

– En ole koskaan kuullut, ettei poliittisesta asiasta saisi kysyä. Se on kyllä väärin, Mäkelä sanoo.

Mäkelän mukaan periaate on, että kaikesta täytyy voida kysyä ja on huolestuttavaa, jos aihepiirejä linjataan kielletyiksi.

– On tämä sillä tavalla huolestuttavaa, että ei näin pitäisi menetellä. Tämä ilman muuta loukkaa lehdistön oikeutta kysyä mitä tahansa asiallista asiaa.

Mäkelä ei ole omalla urallaan kohdannut vastaavaa linjausta, Suomessa ainakaan.

– Ulkomailla on paljon ollut tällaisia tapauksia, Suomessa minusta aika harvinaista.

Olisi tärkeää antaa vastauksia

Journalistiliiton puheenjohtaja Hanne Aho toteaa, että silloin tällöin voidaan kieltää kysymästä asioita.

– Aina silloin tällöin poliitikot ja yritysjohtajat, ja ketkä tahansa kieltäytyvät vastaamasta. Ainahan voi kieltää ja aina voi olla vastaamatta, Aho sanoo.

– Tietenkin olisi tärkeää, että poliitikot, erityisestä pääministeri tällaisissa tärkeissä asioissa, joista kansalaiset ovat kiinnostuneita, antaisi vastauksia. Se on demokratian kannalta aika tärkeä asia.

Ahon mukaan Suomessa on harvinaista, että toimittajia kielletään kysymästä jostakin aiheesta.

– Totta kai se on Suomessa harvinaista. Meillä on hyvin matalan kynnyksen kulttuuri. Katsotaan, että kaikkea saa kysyä, ja on poliitikon tehtävä selviytyä siitä tilanteesta. Että ei ole katsottu, että toimittajan ja poliitikon välillä tarvittaisiin puskuria, joka kieltäisi kysymästä. Varsin harvinaistahan se on.

Viestintäpäällikkö Sjöholm selvitti Iltalehdelle myöhemmin, että al-Holiin liittyvien kysymysten kieltäminen liittyi rajalliseen aikaan.

– Oli vain vähän aikaa, kun pääministeri oli menossa tapaamaan Micheliä. Halusin keskittää vähät kaksi kysymystä koskemaan kokousta, Sjöholm kertoi Iltalehdelle tekstiviestitse.

Paikalla ollut Iltalehden toimittaja kertoo, että lopulta Marinille esitettiin kuitenkin useampi kysymys, joskaan ne eivät koskeneet al-Holia.